4 dood, kind kritiek ná botsing | Maroela Media
4 dood, kind kritiek ná botsing
Vier mense is dood en 'n kind tans is in 'n kritieke toestand nadat 'n vragmotor en motor Dinsdagmiddag reg van voor op die N11 tussen Ermelo en Hendrina in Mpumalanga gebots het.
Russel Meiring, woordvoerder van ER24, het gesê paramedici is omstreeks 15:30 na die toneel sowat 13 km buite Ermelo ontbied.
By hul aankoms op die toneel het hulle die wrak van 'n motor in die middel van die pad aangetref met 'n vragmotor wat langs die pad tot stilstand gekom het.
'n Vrou was in dié stadium in die wrak van die motor vasgekeer en 'n man en drie kinders het naby die motorwrak gelê.
Die man, vrou en 'n seuntjie, vermoedelik tien jaar oud, het noodlottige beserings in die voorval opgedoen, het Meiring gesê.
Twee ander kinders, 'n seuntjie en dogtertjie, het veelvuldige beserings in die voorval opgedoen en was albei in dié stadium in 'n kritieke toestand. Die kinders is op die toneel behandel voordat hulle na 'n nabygeleë hospitaal gehaas is.
Volgens Meiring het die dogtertjie egter op pad na die hospitaal aan haar beserings beswyk.
Die bestuurder van die vragmotor is ongedeerd in die voorval.
Omstandighede rondom die voorval is nie duidelik nie. Die toepaslike owerhede was op die toneel.
ER24 Ermelo In die nuus Mpumalanga
Ons was die langnaweek op die pad gewees. As ek kyk hoe onverskillig mense ry, kan ek net dink wat hier gebeur het. Opdraende. Sperstreep. Maak jou eie afleiding. Ons het tussen Kroonstad en Richardsbaai 3 ongelukke gesien. Almal of op n draai of sperstreep teen n opdraende.
Sperstreep bly n sperstreep, al kan jy tot in Egipte sien.
Dit is maar net die "nuwe" manier van plaasmoorde se vervanging. Die lorriedrywer ry voor 'n kar in en hulle is dood en hy kom niks oor nie. Hoekom gee die SAP nie vir ons 'n skets van die ongeluks toneel nie, dan kan mens sien wie verandwoordelik was. Doen dit sommer met alle ongelukke waar lorries en taxis betrokke was asb en dankie.
Dit is en bly maar n vieslike pad. Dis die pad van die dood daai en tussen Ermelo en Piet Retief. Sterkte aan die mense.